მარიო გეცე
მარიო გეცე (გერმ. Mario Götze; დ. 3 ივნისი, 1992, მემინგენი) — გერმანელი ფეხბურთელი, ერედივიზიას კლუბ „პსვ“-სა და გერმანიის ეროვნული ნაკრების შემტევი ნახევარმცველი. ის ასევე თამაშობს მარჯვენა და მარცხენა ნახევარმცველის პოზიციაზე. გეცე არის „დორტმუნდის ბორუსიას“ ახალგაზრდული აკადემიის აღზრდილი. მისი დებიუტი ბუნდესლიგაში შედგა 2009 წლის 21 ნოემბერს „მაინც 05-თან“ ფრედ, 0-0 დასრულებულ მატჩში, სადაც ის შეცვლაზე შევიდა მოედანზე 88-ე წუთზე. გერმანიის ეროვნულ ნაკრებში გეცეს დებიუტი შედგა 2010 წლის 17 ნოემბერს შვედეთთან მატჩში. ეროვნული ნაკრების მაისურით პირველი გოლი გაიტანა ბრაზილიასთან 3-2 მოგებულ მატჩში. მაშინ ის იყო 19 წლის და 68 დღის და გახდა ყველაზე ახალგაზრდა ფეხბურთელი გერმანიის ნაკრებში ომისშემდგომ კლაუს სტიურმერთან ერთად, რომელმაც 1954 წელს გაიტანა გოლი საფრანგეთთან მატჩში. მონაწილეობა მიიღო 2014 წლის მუნდიალზე და გუნდთან ერთად მოიპოვა მსოფლიო ჩემპიონის ტიტული. ფინალურ მატჩში დამატებითი დროის მიწურულს გაიტანა მატჩის ერთადერთი გოლი და დასახელდა ფინალის საუკეთესო ფეხბურთელად.